CELEX: 52021DC0520
Language: mt
Date: 2021-06-02 00:00:00
Title: Rakkomandazzjoni għal RAKKOMANDAZZJONI TAL-KUNSILL li tagħti opinjoni tal-Kunsill dwar il-Programm ta’ Stabbiltà tal-Awstrija għall-2021

IL-KUMMISSJONI EWROPEA
            Brussell, 2.6.2021
            COM(2021) 520 final
            Rakkomandazzjoni għal
            RAKKOMANDAZZJONI TAL-KUNSILL 
            li tagħti opinjoni tal-Kunsill dwar il-Programm ta’ Stabbiltà tal-Awstrija għall-2021
            {SWD(2021) 501 final}
            
               
         
         
            
            
            
               Rakkomandazzjoni għal
            
            
               RAKKOMANDAZZJONI TAL-KUNSILL
            
            
               li tagħti opinjoni tal-Kunsill dwar il-Programm ta’ Stabbiltà tal-Awstrija għall-2021
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea,
            
            
               Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta’ pożizzjonijiet ta’ budget u s-sorveljanza u l-koordinazzjoni ta’ politika ekonomika
                  1
               , u b’mod partikolari l-Artikolu 5(2) tiegħu,
            
            
               Wara li kkunsidra r-Rakkomandazzjoni tal-Kummissjoni Ewropea,
            
            
               Wara li kkunsidra r-riżoluzzjonijiet tal-Parlament Ewropew,
            
            
               Wara li kkonsulta mal-Kumitat Ekonomiku u Finanzjarju
            
            
               Billi:
            
            
               (1)Fl-20 ta’ Marzu 2020, il-Kummissjoni adottat Komunikazzjoni dwar l-attivazzjoni tal-klawżola liberatorja ġenerali
                  2
                tal-Patt ta’ Stabbiltà u Tkabbir
                  3
               . Fil-Komunikazzjoni tagħha, il-Kummissjoni ppreżentat il-fehma tagħha li, minħabba r-reċessjoni ekonomika qawwija mistennija b’riżultat tat-tifqigħa tal-COVID-19, il-kundizzjonijiet biex tiġi attivata l-klawżola liberatorja ġenerali ġew issodisfati. Fit-23 ta’ Marzu 2020, il-Ministri tal-Finanzi tal-Istati Membri qablu mal-valutazzjoni tal-Kummissjoni. Il-klawżola liberatorja ġenerali tat lill-Istati Membri l-flessibilità baġitarja biex jindirizzaw il-kriżi. Iffaċilitat il-koordinazzjoni tal-politiki baġitarji f’mumenti ta’ reċessjoni ekonomika qawwija. L-attivazzjoni tagħha tippermetti li temporanjament ir-rotta tiddevja mill-perkors ta’ aġġustament lejn l-objettiv baġitarju fuq terminu medju ta’ kull Stat Membru, dment li dan ma jipperikolax is-sostenibbiltà fiskali fuq terminu medju. Fis-17 ta’ Settembru 2020, fl-Istrateġija Annwali għat-Tkabbir Sostenibbli tagħha, il-Kummissjoni ħabbret li l-klawżola liberatorja ġenerali se tibqa’ attiva fl-2021
                  4
               . 
            
            
               (2)Fl-20 ta’ Lulju 2020, il-Kunsill irrakkomanda li l-Awstrija
                  5
                tieħu l-miżuri kollha meħtieġa, f’konformità mal-klawżola liberatorja ġenerali, biex effettivament tindirizza l-pandemija, issostni l-ekonomija u tappoġġa l-irkupru sussegwenti. Huwa rrakkomanda wkoll lill-Awstrija biex, meta l-kundizzjonijiet ekonomiċi jippermettu, issegwi politiki fiskali mmirati lejn il-kisba ta’ pożizzjonijiet fiskali prudenti fuq terminu medju u lejn l-iżgurar tas-sostenibbiltà tad-dejn, filwaqt li ttejjeb l-investiment.
            
            
               (3)Ir-Rakkomandazzjoni tal-Kunsill dwar il-politika ekonomika taż-Żona tal-Euro tindika li l-politiki fiskali jibqgħu jagħtu appoġġ fl-Istati Membri kollha taż-Żona tal-Euro matul l-2021 u li l-miżuri ta’ politika jenħtieġ li jitfasslu skont iċ-ċirkostanzi speċifiċi tal-pajjiż, u jkunu f’waqthom, temporanji u mmirati
                  6
               . Meta l-kundizzjonijiet epidemjoloġiċi u ekonomiċi jippermettu, il-miżuri ta’ emerġenza jenħtieġ li jitneħħew gradwalment, filwaqt li jiġi miġġieled l-impatt soċjali u fuq is-suq tax-xogħol minħabba l-kriżi. Jenħtieġ li jitwettqu politiki fiskali mmirati lejn il-kisba ta’ pożizzjonijiet fiskali prudenti fuq terminu medju u li tiġi żgurata s-sostenibbiltà fir-rigward tad-dejn, filwaqt li jissaħħaħ l-investiment. L-Istati Membri jenħtieġ li jsegwu riformi li jsaħħu l-kopertura, l-adegwatezza, u s-sostenibbiltà tas-sistemi tas-saħħa u tal-protezzjoni soċjali għal kulħadd. 
            
            
               (4)Fit-18 ta’ Novembru 2020 il-Kummissjoni adottat l-opinjonijiet tagħha rigward l-Abbozzi tal-Pjanijiet Baġitarji tal-Istati Membri taż-Żona tal-Euro għall-2021, abbażi ta’ valutazzjoni kwalitattiva tal-miżuri fiskali. Il-Kummissjoni hija tal-opinjoni li l-Abbozz tal-Pjan Baġitarju tal-Awstrija kien kollox ma’ kollox konformi mar-rakkomandazzjoni li adotta l-Kunsill fl-20 ta’ Lulju 2020 u li bosta mill-miżuri inklużi fil-pjan kienu jappoġġaw l-attività ekonomika f’kuntest ta’ inċertezza konsiderevoli. 
            
            
               (5)In-NextGenerationEU, inkluża l-Faċilità għall-Irkupru u r-Reżiljenza jiżguraw rkupru sostenibbli, inklużiv u ġust. Ir-Regolament (UE) 2021/241 li jistabbilixxi l-Faċilità għall-Irkupru u r-Reżiljenza
                  7
                daħal fis-seħħ fid-19 ta’ Frar 2021. Il-Faċilità tipprovdi appoġġ finanzjarju għall-implimentazzjoni ta’ rifomi u għall-investiment, u dan jinvolvi impuls fiskali ffinanzjat mill-UE. Din se tikkontribwixxi għall-irkupru ekonomiku, għall-implimentazzjoni ta’ riformi u investiment sostenibbli li jsaħħu t-tkabbir, speċjalment għall-promozzjoni ta’ tranżizzjonijiet ekoloġiċi u diġitali, u se ssaħħaħ ir-reżiljenza u l-potenzjal ta’ tkabbir tal-ekonomiji. Mill-banda l-oħra, se tgħin ukoll biex il-finanzi pubbliċi jerġgħu jiksbu pożizzjoni aktar favorevoli fil-futur qrib, u tikkontribwixxi biex jissaħħu l-finanzi pubbliċi, it-tkabbir u l-ħolqien tal-impjiegi sostenibbli fuq terminu medju u fit-tul.
            
            
               (6)Fit-3 ta’ Marzu 2021, il-Kummissjoni adottat Komunikazzjoni li tagħti aktar orjentazzjonijiet marbutin mal-politika, biex jiġu ffaċilitati l-koordinazzjoni tal-politiki fiskali u l-preparazzjoni tal-Programmi ta’ Stabbilità u Konverġenza tal-Istati Membri
                  8
               . Il-pożizzjoni fiskali ġenerali, filwaqt li jitqiesu l-budgets nazzjonali u l-Faċilità għall-Irkupru u r-Reżiljenza, jenħtieġ li tibqa’ tagħti appoġġ fl-2021 u fl-2022. Fl-istess waqt, ġaladarba huwa mistenni li fit-tieni nofs tal-2021 l-attività ekonomika gradwalment tiġi għan-normal, il-politiki fiskali tal-Istati Membri jenħtieġ li fl-2022 jsiru aktar differenzjati. Jenħtieġ li l-politiki fiskali tal-Istati Membri jqisu l-istat ta’ rkupru, ta’ sostenibbiltà fiskali kif ukoll il-ħtieġa li jitnaqqsu d-diverġenzi ekonomiċi, soċjali u territorjali. Fid-dawl tal-bżonn li jiġi appoġġat l-irkupru sostenibbli tal-UE, jenħtieġ li l-Istati Membri b’riskji ta’ sostenibbiltà baxxi jħejju l-baġits tagħhom biex ikollhom politika fiskali li fl-2022 tkun ta’ appoġġ, filwaqt li jqisu l-impatt tal-Faċilità għall-Irkupru u r-Reżiljenza. L-Istati Membri b’livelli għoljin ta’ dejn jenħtieġ li jsegwu politiki fiskali prudenti filwaqt li jżommu l-investiment iffinanzjat b’mod nazzjonali u jużaw l-għotjiet tal-Faċilità għall-Irkupru u r-Reżiljenza biex jiffinanzjaw proġetti ta’ investiment oħra ta’ kwalità għolja u riformi strutturali. Għall-perjodu ta’ wara l-2022, il-politiki fiskali jenħtieġ li jkomplu jqisu s-saħħa tal-irkupru, il-livell tal-inċertezza ekonomika u l-kunsiderazzjonijiet ta’ sostenibbiltà fiskali. L-iffukar mill-ġdid tal-politiki fiskali biex jinkisbu pożizzjonijiet fiskali prudenti fuq terminu medju, inkluż bl-eliminazzjoni gradwali tal-miżuri ta’ appoġġ fi żmien debitu, se jikkontribwixxu biex tiġi żgurata s-sostenibbiltà fiskali fuq terminu medju. 
            
            
               (7)Fil-Komunikazzjoni tat-3 ta’ Marzu 2021 kien hemm imħabbar ukoll li l-Kummissjoni hija tal-fehma li d-deċiżjoni biex tiġi diżattivata l-klawżola liberatorja ġenerali jew biex din tibqa’ tiġi applikata jenħtieġ li tittieħed abbażi ta’ valutazzjoni ġenerali tal-qagħda tal-ekonomika, bil-livell tal-attività ekonomika fl-UE jew fiż-Żona tal-Euro pparagunat mal-livelli ta’ qabel il-kriżi (tmiem l-2019) bħala l-kriterju kwantitattiv ewlieni. Fuq il-bażi tat-tbassir tar-rebbiegħa 2021 tal-Kummissjoni, fis-2 ta’ Ġunju l-Kummissjoni qieset li l-kundizzjonijiet biex tibqa’ tapplika l-klawżola liberatorja ġenerali fl-2022 u biex tiġi diżattivata b’seħħ mill-2023 ġew ssodisfati. Wara d-diżattivazzjoni tal-klawżola liberatorja ġenerali se jibqgħu jittieħdu inkonsiderazzjoni s-sitwazzjonijiet speċifiċi għall-pajjiżi
                  9
               .
            
         
         
            
               (8)Fit-28 ta’ April 2021 l-Awstrija ppreżentat il-Programm ta’ Stabbiltà tagħha għall-2021, f’konformità mal-Artikolu 4 tar-Regolament (KE) Nru 1466/97. 
            
            
               (9)Fl-2020, fuq il-bażi tad-data vvalidata mill-Eurostat, id-defiċit tal-gvern estiż tal-Awstrija kien ta’ 8,9 % tal-PDG, filwaqt li d-dejn tal-gvern estiż żdied għal 83,9 % tal-PDG. Il-bidla annwali fil-bilanċ tal-budget primarju ammontat għal -9,6 % tal-PDG, inklużi l-miżuri baġitarji diskrezzjonali ta’ 6,8 % tal-PDG sabiex tiġi appoġġata l-ekonomija u l-operat tal-istabbilizzaturi awtomatiċi. L-Awstrija pprovdiet ukoll sostenn f’forma ta’ likwidità lill-kumpaniji u lill-unitajiet domestiċi (bħal garanziji u differimenti tat-taxxa, li ma għandhomx impatt baġitarju dirett u immedjat), ikkalkulat li jilħaq it-3,5 % tal-PDG. 
            
            
               Fit-2 ta’ Ġunju 2021, il-Kummissjoni ħarġet rapport skont l-Artikolu 126(3) TFUE. Dan ir-rapport jiddiskuti s-sitwazzjoni baġitarja tal-Awstrija billi fl-2020 id-defiċit tal-gvern estiż qabeż il-valur ta’ referenza stabbilit fit-Trattat ta’ 3 % tal-PDG, filwaqt li d-dejn tal-gvern estiż qabeż tal-valur ta’ referenza stabbilit fit-Trattat ta’ 60 % tal-PDG u ma naqasx b’ritmu sodisfaċenti. Ir-rapport ikkonkluda li l-kriterju tad-defiċit ma kienx issodisfat u li ma kienx hemm konformità mal-kriterju tad-dejn. 
            
            
               (10)Ix-xenarju makroekonomiku li fuqu huma bbażati l-proġettazzjonijiet baġitarji tal-Programm ta’ Stabbiltà huwa prudenti għall-2021 u l-2022 Il-programm jipproġetta li l-PDG reali se jikber moderatament b’1,5 % fl-2021 u li se jirpilja b’saħħa fl-2022, b’4,7 %. Dan huwa paragunabbli ma’ tkabbir reali ta’ 3,4 % fl-2021 u ta’ 4,3 % fl-2022 fit-tbassir tar-rebbiegħa 2021 tal-Kummissjoni. Id-differenza bejn iż-żewġ proġettazzjonijiet hija prinċipalment minħabba d-dati ta’ skadenza differenti tagħhom, li ppermettew li l-proġettazzjonijiet tal-Kummissjoni jieħdu inkonsiderazzjoni l-istima rapida, li kienet aħjar milli mistennija, tal-ewwel trimestru tal-PDG ippubblikata lejn l-aħħar ta’ April. Barra minn hekk, il-proġettazzjonijiet tal-Kummissjoni jqisu t-tnaqqis fir-restrizzjonijiet li seħħ f’April f’partijiet tal-pajjiż u t-tħabbira tal-gvern li se jitnaqqsu b’mod sostanzjali l-miżuri ta’ konteniment minn nofs Mejju.
            
            
               (11)Fil-Programm ta’ Stabbiltà tiegħu għall-2021 il-gvern qed jippjana tnaqqis fid-defiċit tal-gvern estiż, minn 8,9 % tal-PDG fl-2020 għal 8,4 % tal-PDG fl-2021, filwaqt li l-proporzjon tad-dejn huwa ppjanat li jiżdied għal 89,6 % tal-PDG fl-2021. Skont il-programm, il-bidla fil-bilanċ tal-baġit primarju fl-2021 apparagun tal-livell ta’ qabel il-kriżi (2019) huwa mistenni li jammonta għal -9,2 % tal-PDG, u dan jirrifletti l-miżuri baġitarji diskrezzjonali ta’ 5,8 % tal-PDG sabiex tiġi appoġġata l-ekonomija u l-operat tal-istabbilizzaturi awtomatiċi. Dawn il-proġettazzjonijiet huma apparagun anqas favorevoli mit-tbassir tar-rebbiegħa 2021 tal-Kummissjoni. Fuq il-bażi tat-tbassir tar-rebbiegħa 2021 tal-Kummissjoni, id-defiċit tal-gvern estiż huwa mistenni li jitjieb għal 7,6 % tal-PDG fl-2021, filwaqt li l-proporzjon tad-dejn huwa proġettat li jiżdied għal 87,2 % tal-PDG fl-2021. Dan huwa primarjament ir-riżultat ta’ xenarju makroekonomiku aktar favorevoli fit-tbassir tal-Kummissjoni. 
            
            
               (12)Bħala rispons għall-pandemija tal-COVID-19 u għar-reċessjoni ekonomika relatata, l-Awstrija adottat miżuri baġitarji biex issaħħaħ il-kapaċità tas-sistema tas-saħħa tagħha, trażżan il-pandemija u tipprovdi għajnuna lil dawk l-individwi u s-setturi l-aktar milquta. Dan ir-rispons ta’ politika qawwi taffa t-tnaqqis fil-PDG, li min-naħa tiegħu, naqqas iż-żieda fid-defiċit tal-gvern u d-dejn pubbliku. Jenħtieġ li l-miżuri fiskali jimmassimizzaw is-sostenn għall-irkupru mingħajr ma jippreġudikaw traġettorji fiskali futuri. Għaldaqstant, jenħtieġ li l-miżuri jevitaw li jinħoloq piż permanenti fuq il-finanzi pubbliċi. Meta l-Istati Membri jintroduċu miżuri permanenti, jenħtieġ li jiffinanzjawhom b’mod adegwat biex jiggarantixxu newtralità baġitarja fuq terminu medju. Il-miżuri li ħadet l-Awstrija fl-2020 u fl-2021 kienu konformi mar-Rakkomandazzjoni tal-Kunsill tal-20 ta’ Lulju 2020. Xi ftit mill-miżuri diskrezzjonali adottati mill-gvern fl-2020 u fl-2021 ma jidhirx li huma temporanji jew li ġew akkumpanjati minn miżuri kumpensatorji. Lil hinn mill-perjodu tat-tbassir tal-Kummissjoni, fl-2023 huwa stmat b’mod preliminari li l-impatt li jifdal ta’ dawn il-miżuri mhux temporanji se jkun ta’ madwar 1 % tal-PDG, u se jikkonsisti l-aktar minn primjums tal-investiment, l-introduzzjoni ta’ deprezzament tal-bilanċ li jkun qed jonqos u eżenzjoni mit-taxxa fuq id-dħul personali kif ukoll trasferimenti tal-kapital. Dawn il-miżuri mhux temporanji jinkludu wkoll investiment ta’ madwar ⅒ % tal-PDG, li mistenni jagħti appoġġ lit-tkabbir potenzjali fuq terminu medju, u għaldaqstant is-sostenibbiltà. 
            
            
               (13)Il-programm ta’ Stabbiltà għall-2021 jieħu inkonsiderazzjoni l-investiment u r-riformi ffinanzjati mill-għotjiet permezz tal-Faċilità għall-Irkupru u r-Reżiljenza li jammontaw għal 0,02 % tal-PDG fl-2020, 0,1 % fl-2021, 0,3 % fl-2022, 0,3 % fl-2023 u 0,2 % tal-PDG fl-2024. It-tbassir tar-rebbiegħa tal-Kummissjoni jinkludi bis-sħiħ dawn l-għotjiet fil-proġettazzjonijiet baġitarji tiegħu. 
            
            
               (14)L-indikaturi stabbiliti tal-aġġustament fiskali stabbilit fir-Regolament (KE) Nru 1466/97 iridu jitqiesu fil-kuntest taċ-ċirkustanzi attwali. L-ewwel nett, hemm inċertezza sinifikanti rigward l-estimi marbutin mad-distakk fl-output. It-tieni hemm bżonn li l-politika fiskali tkun lesta tadatta ruħha malajr għal kif qed tevolvi l-pandemija, billi taqleb mill-għajnuna ta’ emerġenza għal miżuri iktar immirati ġaladarba r-riskji għas-saħħa jonqsu. It-tielet, il-kuntest attwali huwa karatterizzat minn rispons ta’ politika sinifikanti b’sostenn għall-attività ekonomika. Billi hemm trasferimenti mdaqqsa mill-budget tal-UE (bħal dawk mill-Faċilità għall-Irkupru u r-Reżiljenza:), l-indikaturi stabbiliti ma jirriflettux l-impuls kollu li jipprovdu l-politiki fiskali lill-ekonomija. B’dan l-isfond, jidher li l-indikatur tal-bilanċ strutturali mhuwiex biżżejjed fiċ-ċirkostanzi attwali. Min-naħa l-oħra, il-parametru referenzjarju tan-nefqa jrid jiġi adattat
                  10
                u kkomplementat b’informazzjoni addizzjonali sabiex tiġi evalwata b’mod sħiħ l-orjentazzjoni tal-politika fiskali. 
            
            
               L-ewwel nett, u bħall-approċċ segwit fil-valutazzjoni tal-Abbozzi ta’ Pjanijiet Baġitarji tal-2021, miżuri ta’ emerġenza temporanji ġew esklużi mill-aggregat tan-nefqa. Dawn il-miżuri ta’ emerġenza temporanji relatati mal-kriżi jappoġaw is-sistemi tas-saħħa u jikkumpensaw lill-ħaddiema u lill-impriżi għat-telf fid-dħul minħabba l-lockdowns u l-interruzzjonijiet fil-katina tal-provvista; il-bidla lejn is-sitwazzjoni preċedenti bis-saħħa tal-awtoritajiet pubbliċi tiddependi fuq ir-ritorn lejn in-normalità tas-sitwazzjoni ekonomika u tas-saħħa pubblika. 
            
            
               It-tieni, għall-valutazzjoni tat-teħid ta’ pożizzjoni fiskali ġenerali f’dan il-mument, jenħtieġ li t-trasferimenti mdaqqsa mill-budget tal-UE (bħal dawk mill-Faċilità għall-Irkupru u r-Reżiljenza) jiġu inklużi fl-aggregat rilevanti tan-nefqa.
            
            
               Għaldaqstant, il-pożizzjoni fiskali mbagħad titkejjel abbażi tal-bidla fin-nefqa primarja (netta mill-miżuri ta’ dħul diskrezzjonarji filwaqt li jiġu esklużi l-miżuri ta’ emerġenza temporanji relatati mal-kriżi) inkluża n-nefqa ffinanzjata minn għotjiet permezz tal-Faċilità għall-Irkupru u r-Reżiljenza u fondi tal-UE oħra.
            
            
               Lill hinn mill-pożizzjoni fiskali ġenerali, l-analiżi għandha wkoll l-għan li tivvaluta jekk il-politika fiskali nazzjonali hix prudenti u jekk l-istruttura tagħha twassalx għal irkupru sostenibbli konsistenti skont it-tranżizzjoni ekoloġika u diġitali. Għal din ir-raġuni, tingħata attenzjoni partikolari għall-evoluzzjoni tan-nefqa kurrenti primarja u l-investiment iffinanzjati b’mod nazzjonali.
            
            
               (15)Fil-Programm ta’ Stabbiltà tal-Awstrija għall-2021 id-defiċit tal-gvern estiż huwa pjanat li jonqos għal 4,3 % tal-PDG fl-2022, primarjament minħabba t-tkabbir ekonomiku b’saħħtu pproġettat ta’ 4,7 % f’termini reali, l-irkupru mistenni tas-suq tax-xogħol u l-konsum qawwi privat. Il-proporzjon tad-dejn tal-gvern estiż huwa ppjanat li jonqos għal 88,1 % of PDG fl-2022. Dawn il-proġettazzjonijiet huma apparagun anqas favorevoli mit-tbassir tar-rebbiegħa 2021 tal-Kummissjoni. Fuq il-bażi tat-tbassir tar-rebbiegħa 2021 tal-Kummissjoni, id-defiċit tal-gvern estiż huwa mistenni li jitjieb għal 3,0 % tal-PDG fl-2022, filwaqt li l-proporzjon tad-dejn huwa pproġettat li jonqos għal 85,0 % tal-PDG fl-2022. Dan huwa prattikament ir-riżultat ta’ xenarju makroekonomiku sottostanti differenti. 
            
            
               Fuq il-bażi tat-tbassir tal-Kummissjoni, it-teħid ta’ pożizzjoni fiskali ġenerali kif definita hawn fuq – flimkien ukoll mal-impatt fuq id-domanda aggregata fl-2022 minn investiment iffinanzjat kemm b’mod nazzjonali kif ukoll mill-budgets tal-UE, b’mod partikolari mill-Faċilità għall-Irkupru u r-Reżiljenza – huwa stmat li hija newtrali (0,0 % tal-PDG)
                  11
               . Il-kontribuzzjoni pożittiva tan-nefqa ffinanzjata mill-għotjiet tal-Faċilità għall-Irkupru u r-Reżiljenza u minn fondi oħra tal-UE hija pproġettata li tiżdied b’0,1 punt perċentwali tal-PDG. L-investiment iffinanzjat b’mod nazzjonali huwa pproġettat li jagħti kontribuzzjoni newtrali
                  12
               . In-nefqa kurrenti primarja ffinanzjata b’mod nazzjonali (netta minn miżuri ta’ dħul diskrezzjonali) hija pproġettata li tipprovdi kontribuzzjoni newtrali.
            
            
               (16)Il-kwalità tal-miżuri baġitarji tal-Istati Membri tidher partikolarment importanti. Ir-riformi strutturali fiskali li għandhom l-għan li jtejbu l-istruttura tal-budgets nazzjonali jistgħu jappoġġaw it-tkabbir potenzjali, joħolqu l-ispazju fiskali ferm meħtieġ u jgħinu biex tiġi żgurata sostenibbiltà fiskali fit-tul, anki minħabba t-tibdil fil-klima u l-isfidi tas-saħħa. Fir-rigward tad-dħul, il-kriżi tal-COVID-19 saħħet l-importanza tar-riformi għal sistemi tad-dħul pubbliċi aktar effiċjenti u ġusti. Min-naħa tan-nefqa, sar saħansitra aktar kruċjali li jiżdied il-livell u l-kwalità tal-investimenti sostenibbli u li jsaħħu t-tkabbir, li jkunu konsistenti mal-qadi tal-objettivi tat-tisħiħ ekonomiku u r-reżiljenza soċjali u t-tranżizzjoni doppja ekoloġika u diġitali. Il-Pjan għall-Irkupru u r-Reżiljenza jippermetti titjib fl-istruttura tal-baġits nazzjonali.
            
            
               (17)Skont il-pjanijiet baġitarji tal-programm fuq terminu medju, id-defiċit tal-gvern estiż huwa ppjanat li jonqos minn 3,0 % fl-2023 għal 2,5 % tal-PDG fl-2024. Għaldaqstant, id-defiċit tal-gvern estiż huwa ppjanat li fl-2023 ma jibqax jaqbeż it-3 % tal-PDG. 
            
            
               Fuq il-bażi tal-programm, it-teħid ta’ pożizzjoni fiskali ġenerali – flimkien ukoll mal-impatt fuq id-domanda aggregata minn investiment iffinanzjat kemm b’mod nazzjonali kif ukoll mill-baġits tal-UE, l-aktar mill-Faċilità għall-Irkupru u r-Reżiljenza – huwa kkalkulat għal medja ta’ 0,6 % tal-PDG fl-2023 u fl-2024. Il-kontribuzzjoni pożittiva tan-nefqa ffinanzjata mill-għotjiet tal-Faċilità għall-Irkupru u r-Reżiljenza u minn fondi oħra tal-UE hija pproġettata tiżdied b’0,1 punt perċentwali tal-PDG. L-investiment iffinanzjat b’mod nazzjonali huwa pproġettat li jagħti kontribuzzjoni newtrali
                  13
               . In-nefqa kurrenti primarja ffinanzjata b’mod nazzjonali (netta minn miżuri ta’ dħul diskrezzjonali) hija pproġettata li tipprovdi kontribuzzjoni restrittiva ta’ 0,4 punti perċentwali tal-PDG.
            
            
               
                     14
                  L-istima attwali tat-tkabbir potenzjali nominali medju fuq 10 snin hija ta’ 3 %. Madankollu, din l-istima ma tinkludix l-impatt tar-riformi strutturali li huma parti mill-Pjan ta’ Rkupru u Reżiljenza u li jistgħu jagħtu spinta lit-tkabbir potenzjali tal-Awstrija.
            
            
               (18)Il-proporzjon tad-dejn tal-gvern estiż huwa ppjanat li jonqos minn 88,1 % tal-PDG fl-2023 għal 87,6 % tal-PDG fl-2024. Fuq terminu medju, jidher li l-Awstrija qed tiffaċċja riskji medji għas-sostenibbiltà fiskali
                  15
               . 
            
            
               (19)Fid-dawl tal-inċertezza li għadha għolja ħafna, il-gwida tal-politika fiskali jenħtieġ li tibqa’ fil-parti l-kbira kwalitattiva. Jenħtieġ li fl-2022 tingħata gwida kwantifikata aktar preċiża għas-snin ta’ wara, jekk sa dak iż-żmien l-ammont ta’ inċertezza jkun naqas biżżejjed. 
            
         
         
            
               Il-Kunsill ivvaluta l-Programm ta’ Stabbiltà/Konvergenza għall-2021 u s-segwitu għar-Rakkomandazzjoni tal-Kunsill tal-20 ta’ Lulju 2020 mill-Istat Membru. 
            
            
               B’DAN JISTIEDEN LILL-AWSTRIJA BIEX:
            
            
               1.Fl-2022 iżżomm pożizzjoni fiskali ta’ sostenn, inkluż l-impuls li tipprovdi l-Faċilità għall-Irkupru u r-Reżiljenza, u żżomm l-investiment iffinanzjat b’mod nazzjonali. 
            
            
               2.Meta l-kundizzjonijiet ekonomiċi jippermettu, issegwi politiki fiskali li jkollhom l-għan li jiksbu pożizzjonijiet fiskali prudenti fuq terminu medju u li jiggarantixxu s-sostenibbiltà tad-dejn fit-terminu medju. Fl-istess ħin, issaħħaħ l-investiment biex tingħata spinta lill-potenzjal tat-tkabbir. 
            
            
               3.Tagħti attenzjoni partikolari għall-istruttura tal-finanzi pubbliċi, kemm min-naħa tad-dħul kif ukoll tan-nefqa tal-baġit, u għall-kwalità tal-miżuri baġitarji, sabiex tiggarantixxi rikupru sostenibbli u inklużiv. Tagħti prijorità lill-investiment sostenibbli u li jsaħħaħ it-tkabbir, l-aktar is-sostenn għat-tranżizzjoni ekoloġika u diġitali. Tagħti prijorità lir-riformi strutturali fiskali li se jgħinu biex jingħata finanzjament għall-prijoritajiet tal-ordni pubbliku u se jikkontribwixxu għas-sostenibbiltà fuq terminu twil tal-finanzi pubbliċi, fosthom it-tisħiħ tal-kopertura, l-adegwatezza, u s-sostenibbiltà tas-sistemi sanitarji u tal-protezzjoni soċjali għal kulħadd.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                  
                        ĠU L 209, 2.8.1997, p. 1.
                  
               
               
                  
                     (2)
                  
                  
                        Il-klawżola, kif inhu stipulat fl-Artikoli 5(1), 6(3), 9(1) u 10(3) tar-Regolament (KE) 1466/97 u l-Artikoli 3(5) u 5(2) tar-Regolament (KE) 1467/97, tiffaċilita l-koordinazzjoni tal-politiki baġitarji fi żminijiet ta’ reċessjoni ekonomika qawwija.
                  
               
               
                  
                     (3)
                  
                  
                        Komunikazzjoni tal-Kummissjoni lill-Kunsill dwar l-attivazzjoni tal-klawżola liberatorja ġenerali tal-Patt ta’ Stabbiltà u Tkabbir, Brussell, 20.3.2020, COM(2020)123 final.
                  
               
               
                  
                     (4)
                  
                  
                        Komunikazzjoni tal-Kummissjoni dwar l-Istrateġija Annwali għat-Tkabbir Sostenibbli 2021, Brussell, 17.9.2020, COM(2020) 575 final.
                  
               
               
                  
                     (5)
                  
                  
                        Ir-Rakkomandazzjoni tal-Kunsill tal-20 ta' Lulju 2020 dwar il-Programm Nazzjonali ta’ Riforma tal-Awstrija u li tagħti opinjoni tal-Kunsill dwar il-Programm ta’ Stabbiltà tal-2020 tal-Awstrija, ĠU C 282, 26.8.2020, p. 129.
                  
               
               
                  
                     (6)
                  
                        Sakemm issir l-adozzjoni finali mill-Kunsill, wara l-approvazzjoni mill-Kunsill Ewropew. It-test miftiehem mill-Grupp tal-Euro fis-16 ta’ Diċembru 2020 jinsab fuq: 
                  https://data.consilium.europa.eu/doc/document/ST-14356-2020-INIT/mt/pdf
               
               
                  
                     (7)
                  
                  
                        
                     ĠU
                      L 57, 18.2.2021, p.17.
                  
               
               
                  
                     (8)
                  
                  
                        Komunikazzjoni tal-Kummissjoni lill-Kunsill dwar is-sena li għaddiet mit-tifqigħa tal-COVID-19: ir-rispons tal-politika fiskali, Brussell, 3.3.2021, COM(2021) 105 final.
                  
               
               
                  
                     (9)
                  
                  
                        Komunikazzjoni tal-Kummissjoni dwar il-Koordinazzjoni tal-Politika Ekonomika fl-2021: biex tingħeleb il-COVID-19, ikun appoġġat l-irkupru u tkun modernizzata l-ekonomija tagħna, Brussell, 2.6.2021, COM(2021) 500 final.
                  
               
               
                  
                     (10)
                  
                        B’mod partikolari, il-livellar tal-investiment fuq erba’ snin użat fil-parametru referenzjarju tan-nefqa ma jippermettix il-valutazzjoni xierqa tal-appoġġ fiskali għall-irkupru pprovdut mill-investimenti ffinanzjati b’mod nazzjonali.
               
               
                  
                     (11)
                  
                        Sinjal negattiv tal-indikatur jikkorrispondi għal eċċess fit-tkabbir tan-nefqa primarja apparagun tat-tkabbir ekonomiku ta’ terminu medju, li jindika politika fiskali espansjonarja.
               
               
                  
                     (12)
                  
                        Infiq ieħor ffinanzjat b’mod nazzjonali huwa pproġettat li jipprovdi kontribuzzjoni restrittiva ta’ 0,1 punt perċentwali tal-PDG.
               
               
                  
                     (13)
                  
                        Infiq ieħor ffinanzjat b’mod nazzjonali huwa pproġettat li jipprovdi kontribuzzjoni restrittiva ta’ 0,1 punt perċentwali tal-PDG.
               
               
                  
                     (14)
                  
                        Skont kif stmat mill-Kummissjoni wara li ntalaħaq qbil dwar il-metodoloġija. 
               
               
                  
                     (15)
                  
                        Ara d-Dokument ta’ Ħdma tal-Persunal tal-Kummissjoni – Anness Statistiku li jipprovdi data ta’ sfond rilevanti biex jiġu vvalutati l-Programmi ta’ Stabbiltà u Konverġenza għall-2021.